ປະຊາຊົນ​ໄທ ​ຍື່ນ​ຄຳ​ຮ້ອງ ​ຕໍ່​ສານ ເພື່ອຂໍໃຫ້ສັ່ງໂຈະ ສັນຍາຮັບຊື້ໄຟຟ້າ ຈາກເຂື່ອນ​ໄຊ​ຍະ​ບູລີ 
ປະຊາຊົນໄທ ຂໍໃຫ້ ສານປົກຄອງສູງສຸດຂອງໄທ ພິຈາລະນາຕັດສິນ ກ່ຽວກັບ ຄວາມສົມບູນ ຂອງສັນຍາ ລະຫວ່າງ EGAT ກັບ ລາວ ແລະ ກຸ່ມບໍລິສັດຜູ້ລົງທຶນ.
ເຄືອຂ່າຍປະຊາຊົນໄທ ຍື່ນຄຳຮ້ອງຕໍ່ສານປົກຄອງໃນໄທ ເພື່ອ ຂໍໃຫ້ມີຄຳສັ່ງ ໂຈະສັນຍາ ຮັບຊື້ໄຟຟ້າ ຈາກເຂື່ອນໄຊຍະບູລີ ໃນລາວ ໂດຍໃຫ້ເຫດຜົນວ່າ ເປັນສັນຍາ ທີ່ຂັດຕໍ່ກົດໝາຍໄທ ເຄືອຂ່າຍປະຊາຊົນໄທໃນ 8 ຈັງຫວັດທີ່ຕັ້ງຢູ່ໃນແນວແມ່ນ້ຳຂອງ ໄດ້ຍື່ນຄຳຮ້ອງຕໍ່ຄະນະຕຸລາການສານປົກຄອງສູງສຸດຂອງໄທຢູ່ ບາງກອກ ເມື່ອບໍ່ນານມານີ້ ໂດຍມີເປົ້າໝາຍ ເພື່ອຂໍໃຫ້ຄະນະຕຸ ລາການ ສານປົກຄອງສູງສຸດ ມີຄຳສັ່ງໃຫ້ໂຈະສັນຍາຮັບຊື້ກະແສໄຟຟ້າ ຈາກໂຄງການ ເຂື່ອນໄຊຍະບູລີ ເທິງແນວແມ່ນ້ຳຂອງ ໃນລາວ ໃຫ້ໄວທີ່ສຸດ ເທົ່າທີ່ຈະໄວໄດ້ ໂດຍການຍື່ນຄຳຮ້ອງດັ່ງກ່າວນີ້ ຖືເປັນການດຳເນີນການ ທີ່ຕໍ່ເນື່ອງ ຈາກການທີ່ຄະນະ ຕຸລາການ ສານປົກຄອງສູງສຸດຂອງໄທ ໄດ້ລົງມະຕິ ເມື່ອເດືອນມິຖຸນາປີນີ້ ໃນການຮັບ ຮອງສິດ ຂອງປະຊາຊົນໄທ ໃນການຟ້ອງຮ້ອງຕໍ່ສານ ເພື່ອຂໍໃຫ້ພິຈາລະນາຕັດສິນ ກ່ຽວ ກັບ ຄວາມສົມບູນ ຂອງສັນຍາດັ່ງກ່າວ ທີ່ເປັນການລົງນາມຮ່ວມກັນ ລະຫວ່າງ ການໄຟຟ້າ ຝ່າຍຜະລິດແຫ່ງປະເທດໄທ (EGAT) ກັບ ທາງການລັດຖະບານລາວ ແລະ ກຸ່ມບໍລິສັດ ຜູ້ລົງທຶນໃນໂຄງການ ນັບແຕ່ປີ 2011 ເປັນຕົ້ນມາ ໂດຍມະຕິຮັບຮອງດັ່ງກ່າວນີ້ ຈະເປັນຜົນເຮັດໃຫ້ຄະນະຕຸລາການ ສານປົກຄອງສູງສຸດຂອງໄທ ຕ້ອງດຳເນີນການໄຕ່ສວນເພື່ອພິຈາ ລະນາຕັດສິນວ່າ ສັນຍາຮັບຊື້ກະແສໄຟຟ້າ ຈາກໂຄງການເຂື່ອນ ໄຊຍະບູລີ ທີ່ EGAT ໄດ້ຕົກລົງໄວ້ ກັບລັດຖະບານລາວ ແລະກຸ່ມ ຜູ້ລົງທຶນໃນໂຄງການ ເຂື່ອນໄຊຍະບູລີນັ້ນ ເປັນການກະທຳ ທີ່ຂັດ ຕໍ່ກົດໝາຍລັດຖະທຳມະນູນຂອງໄທ ຫຼືບໍ່ ທັງນີ້ ກໍເນື່ອງຈາກວ່າ ປະຊາຊົນໄທ ທີ່ໄດ້ຮ່ວມກັນຮ້ອງຟ້ອງຕໍ່ ສານປົກຄອງສູງສຸດຂອງໄທ ໃນຄັ້ງນີ້ ໄດ້ໃຫ້ເຫດຜົນວ່າ EGAT ໄດ້ຕົກລົງ ຮັບຊື້ກະແສໄຟຟ້າ ຈາກໂຄງການເຂື່ອນໄຊຍະບູລີ ຂອງລາວ ໂດຍບໍ່ໄດ້ດຳເນີນ ຂະບວນການ ປຶກສາຫາລື ກັບ ປະຊາຊົນໄທ ທີ່ຈະຕ້ອງແບກຮັບພາລະ ໃນການຊຳລະຄ່າໄຟຟ້າ ທີ່ຮັບຊື້ຈາກ ໂຄງການເຂື່ອນໄຊຍະບູລີແຕ່ຢ່າງໃດ ໃນຂະນະທີ່ ລັດຖະທຳມະນູນໄດ້ກຳນົດ ໃຫ້ຕ້ອງດຳເນີນ ຂະບວນການ ປຶກສາຫາລື ກ່ອນທີ່ຈະເຮັດສັນຍາດັ່ງກ່າວ ເພາະສະນັ້ນ ຖ້າຫາກວ່າການຈັດທຳສັນຍາຮັບຊື້ກະແສໄຟຟ້າ ຈາກໂຄງການເຂື່ອນ ໄຊຍະບູລີຂອງລາວ ເປັນໄປຕາມການສະແດງເຫດຜົນ ຂອງປະຊາຊົນໄທດັ່ງກ່າວ ກໍຈະ ເຮັດໃຫ້ສັນຍາ ຕ້ອງຕົກເປັນໂມຂະທັນທີ ໝາຍຄວາມວ່າ EGAT ຂອງໄທ ບໍ່ສາມາດທີ່ ຈະຮັບຊື້ກະແສໄຟຟ້າຈາກໂຄງການເຂື່ອນໄຊຍະບູລີ ຂອງລາວໄດ້ ຕາມສັນຍາດັ່ງກ່າວ ນັ້ນເອງ ແຕ່ຢ່າງໃດກໍຕາມ ຄະນະຕຸລາການສານປົກຄອງສູງສຸດຂອງໄທ ກໍຍັງບໍ່ທັນໄດ້ກຳນົດການ ວ່າຈະຕ້ອງໃຊ້ລະຍະເວລາ ໃນການ ໄຕ່ສວນຄະດີ ຍາວນານເທົ່າໃດ ເພາະຂຶ້ນຢູ່ກັບຈຳນວນ ພະຍານ ບຸກຄົນ ແລະ ພະຍານຫຼັກຖານ ທີ່ປະຊາຊົນໄທໃນຖານະ ຜູ້ຟ້ອງຮ້ອງ ແລະ ທາງ EGAT ໃນຖານະຜູ້ຖືກຮ້ອງຟ້ອງນັ້ນ ຈະນຳສະເໜີເຂົ້າສູ່ ຂະບວນການໄຕ່ສວນໃນສານ ປົກຄອງສູງສຸດເປັນສຳຄັນ ຊຶ່ງຕໍ່ບັນຫານີ້ ກໍໄດ້ຮັບການຢືນຢັນ ຈາກຜູ້ບໍລິຫານຂອງ EGAT ວ່າ ຈະສາມາດຊີ້ແຈງຕໍ່ຄະນະຕຸລາການສານ ປົກຄອງສູງສຸດນຂອງໄທ ໃນທຸກດ້ານ ດັ່ງທີ່ ທ່ານໄດ້ກ່າວວ່າ: ການກໍ່ສ້າງເຂື່ອນໄຊຍະບູລີ ໄດ້ເລີ້ມລົງມືດຳເນີນການ ນັບແຕ່ທ້າຍປີ 2012 ເປັນຕົ້ນມາ ໂດຍມາຮອດປັດຈຸບັນນີ້ ກໍປາກົດວ່າໄດ້ຄືບໜ້າໄປແລ້ວເກືອບ 40 ເປີເຊັນ ຂອງແຜນການ ຫາກແຕ່ວ່າ ໂຄງການເຂື່ອນໄຊຍະບູລີ ກໍຍັງຄົງຖືກຄັດຄ້ານ ຈາກອົງການອະນຸລັກສິ່ງ ແວດລ້ອມສາກົນຢ່າງຕໍ່ເນື່ອງ